**Evernote** on Evernote Corporationin ylläpitämä muistiinpanosovellus. Sen käyttäminen edellyttää rekisteröitymisen.

Ominaisuudet
------------

Evernotea voi käyttää tietokonesovelluksella, mobiilisovelluksella, Apple Watchilla, Android Wearilla, Samsung Galaxy Gearilla, Pebblellä, Google Glassilla ja selaimella. Muistiinpanot synkronoidaan automaattisesti eri laitteiden kesken, jos verkkoyhteys on käytössä.

### Sovellus

Evernote-sovellus on saatavilla Windowsille,, Macintoshille ja Chromebookille. Evernotella voi luoda tekstiä, kuvia ja äänimuistiinpanoja. Sovelluksella voi ottaa leikkeitä verkkosivujen linkeistä ja kuvista. Lisäksi siinä on tekstintunnistus kuvia varten.

### Mobiilisovellus

Evernoten mobiilisovellus on saatavilla Androidille, iOS:lle,, Windows Phonelle, BlackBerrylle ja WebOS:lle. Sovelluksella voi ilmaistilillä luoda muistiinpanoja, muistikirjoja, käyttää Google Mapsia, äänittää ja ottaa kuvia. Kuviin voi lisätä otsikon, tekstiä, liitteitä ja avainsanoja. Tavallisten muistiinpanojen tekstiä voi lihavoida, kursivoida, alleviivata ja sitä voi luetteloida ja numeroida. Muistiinpanoihin voi liittää myös äänitteitä, ja lisäksi Evernotessa on puhetunnistus. Mobiilisovelluksessa voi käyttää apuna myös useita lisäosia.

### Selainversio

Evernotea voi käyttää lähes kaikilta selaimilta. Selainversiossa voi kirjautumisen jälkeen käsitellä muistiinpanoja. Tekstiä voi muokata yleisimmillä ominaisuuksilla (lihavointi, kursivointi, alleviivaus, päälleviivaus, ylä- ja alaindeksit, vaakaviiva, numerointi ja luettelointi, fontit, fonttien värit ja tasaukset). Lisäksi muistiinpanoihin voi lisätä tunnisteita ja kuvia. Muistiinpanot tallentuvat ja synkronoituvat oletuksena automaattisesti. Firefoxiin ja Chromeen on ladattavissa Evernote Web Clipper -lisäosa, jolla voi tallentaa verkkosivujen kuvakaappauksia muistiinpanoiksi.

Tilityypit
----------

Evernoten käyttäminen edellyttää rekisteröitymisen. Normaali käyttäjätunnus on maksuton "Free"-tili, jolla on rajoittuneet käyttäjäoikeudet ja 60 MB muistitilaa kuukaudessa. Maksullisella "Premium"-tilillä saa enemmän muistikapasiteettia, offline-käyttömahdollisuuden ja muita lisäominaisuuksia. Premium-tili on mahdollista ansaita myös kutsumalla ystäviä Evernoteen. Lisäksi Evernotessa on yrityksille tarkoitettu Business-tili, jossa on mukana yritysten sisäiseen viestintään tarkoitettu *Work Chat* ja Context-ominaisuus.

Evernoten lisäosat
------------------

Kaikki lisäosat ovat ladattavissa erillisinä ohjelmina, joissa tehtävät muistiinpanot integroituvat Evernoteen.

### Penultimate

Penultimate on iPadille ladattava käsin kirjoittamiseen ja piirtämiseen tarkoitettu sovellus. *lähde?*

### Evernote Hello

Evernote Hello on ihmisten muistamiseen tarkoitettu lisäosa, joka on ladattavissa Androidille ja iOS:lle. Sovelluksella voi lisätä tietoja ja kuvia ihmisistä. *lähde?*

### Evernote Food

Evernote Food on aterioiden muistamiseen tarkoitettu lisäosa, joka on ladattavissa Androidille ja iOS:lle. Sillä voi tallentaa tietoja ja kuvia aterioista ja ravintoloista. Lisäksi palveluun on tarkoitus linkittää tulevaisuudessa ruokareseptejä.

### Evernote Widget

Evernote Widget on Androidille ladattava lisäosa, jolla aloitusnäytölle voi luoda pikalinkkejä ja pienoisohjelmia. *lähde?*

### Evernote Scannable

Evernote Scannable on iOS:lle ladattava lisäosa, jolla voi skannata paperisia asiakirjoja sähköisiksi. Ohjelma tunnistaa käyntikortit ja kuitit.

### Skitch

Skitch on kuvien piirtämiseen ja kuvakaappausten jakamiseen tarkoitettu lisäosa, joka on ladattavissa Androidille, iOS:lle ja Macille. Sillä voi piirtää kuvien, kuvakaappausten tai karttojen päälle tai tyhjään alustaan. *lähde?*

Historia
--------

Evernoten perusti Phil Libin, joka johtaa yhä Evernote Corporationia. Evernoten ensimmäinen avoin beetaversio julkaistiin 24. kesäkuuta 2008. Myöhemmin samana vuonna Evernote oli vaarassa ajautua vararikkoon, kun yhtiöllä oli rahaa jäljellä vain kahdeksi viikoksi. Palvelun pelasti sen ruotsalainen käyttäjä, joka sijoitti yhtiöön puoli miljoonaa dollaria. Vuonna 2011 Evernote Corporation osti Skitch-kuvapalvelun ja alkoi tarjota sovellusta ilmaiseksi Androidin ja iOS:n sovelluskaupoissa.

Suosio ja vastaanotto
---------------------

Evernote on saavuttanut paljon suosiota saatavuutensa vuoksi. Miljoonan käyttäjän rajapyykki saavutettiin toukokuussa 2009. Vuoden 2011 joulukuussa Evernotella oli 20 miljoonaa rekisteröitynyttä käyttäjää. Vuonna 2015 käyttäjiä oli yli sata miljoonaa, joista 8–9 miljoonaa käyttää maksullista versiota. Vuonna 2014 tehdyn kyselyn mukaan Evernotella on Suomessa noin 150 000 käyttäjää. Evernoten Alexa-sijoitus on 356. Sijoitus on noussut nopeasti, sillä vielä vuoden 2012 elokuussa se oli 1 376.

Evernote on saanut pääasiassa myönteisiä arvioita. Vuoden 2012 alussa PC World vertaili Evernotea ja OneNotea toisiinsa. Vertailun mukaan Evernote oli parempi äänimuistiinpanoissa ja käyttöliittymässä. Evernotea syytettiin marraskuussa 2011 käyttäjien datan myymisestä mainostajille, mutta Evernote Corporationin toimitusjohtaja Phil Libin on kiistänyt tiedot.

Lähteet
-------

1. ↑  Tässä ensimmäiset 24 Apple Watch -sovellusta  27.3.2015. It-viikko. Viitattu 1.5.2015.
2. ↑  Österman, Erik: Android Wear -sovelluksille oma osio Google Play -kauppaan  3.7.2014. mobiili.fi. Viitattu 2.5.2015.
3. ↑  Lehtiniitty, Markus: Samsungin Galaxy Gear -älykello julki – suositushinta 300 euroa  3.9.2013. mobiili.fi. Viitattu 2.5.2015.
4. ↑  Lehtiniitty, Markus: Pebble-älykellon sovelluskauppa vihdoin myös Androidille  8.3.2014. mobiili.fi. Viitattu 2.5.2015.
5. ↑  Panzarino, Matthew: Facebook, Twitter, CNN, Elle, Evernote and Tumblr apps now on Google Glass  16.5.2013. The Next Web. Viitattu 1.5.2015. (englanniksi)
6. 1 2 3 4  Lataa Evernote eri alustoille Evernote. Viitattu 30.4.2014.
7. ↑  Preview: New Version Of Evernote For Windows  27.9.2010. Small Business Computing. Viitattu 23.4.2012. (englanniksi)
8. ↑  Karkimo, Ari: Chromebookeille vitamiiniruiske: Android-sovellukset tulivat  12.9.2014. Tivi. Viitattu 1.5.2015.
9. ↑  Evernote Google Play. Viitattu 28.4.2012.
10. ↑  Evernote Appstore. Viitattu 21.4.2012.
11. ↑  Evernote Windows Phone -kauppa. Viitattu 1.5.2015.
12. ↑  Free Evernote *appworld.blackberry.com*.  Blackberryn sovelluskauppa. Viitattu 21.4.2012.
13. ↑  Mello Jr, John: Evernote Adds Speech Recognition to its Android App  28.3.2012. PCworld.  Arkistoitu 1.5.2012. Viitattu 28.4.2012. (englanniksi)
14. ↑  Evernote Web Clipper Firefoxin lisäosavalikoima. Viitattu 23.8.2012.
15. ↑  Evernote Web Clipper Chrome Web Store. Viitattu 23.8.2012.
16. ↑  Hartig, Ossian: Evernote esitteli kaksi uutta ominaisuutta yrityskäyttäjille  3.10.2014. Tivi. Viitattu 1.5.2015.
17. ↑  Storås, Niclas: Parempia ruokakuvia? Evernote tarjoaa apua  26.7.2013. Tivi. Viitattu 1.5.2015.
18. ↑  Evernote Scannable Appstore. Viitattu 1.5.2015.
19. ↑  Konttinen, Erno: LinkedIn ja Evernote yhteistyöhön – käyntikortit taas hyödyllisiä!  8.5.2014. mobiili.fi. Viitattu 2.5.2015.
20. 1 2  Masalin, Teemu: Skitch 1.0.7  19.8.2011. Tivi. Viitattu 1.5.2015.
21. ↑  Lehtiniitty, Markus: Uusi aluevaltaus Evernote-muistiinpanosovellukselle? Omia laitteita tulossa  17.4.2013. mobiili.fi. Viitattu 3.5.2015.
22. ↑  Libin, Phil: Evernote Public Launch!  24.6.2008. Evernoten blogi.  Arkistoitu 4.9.2012. Viitattu 23.4.2012. (englanniksi)
23. ↑  Storås, Niclas: Hittisovellusta uhkasi vararikko - ruotsalainen rakastaja pelasti  2.5.2012. Tivi. Viitattu 1.5.2015.
24. ↑  Evernote Hits 10 Million Users, Employees Get iPad 2s  7.6.2011. PCmag.com. Viitattu 23.4.2012.
25. ↑  West, Angela: The Rise of Evernote--and Why You Should Take Note  9.12.2012. PCworld.  Arkistoitu 13.4.2012. Viitattu 28.4.2012. (englanniksi)
26. ↑  Storås, Niclas: Evernoten alamäki alkoi? Yhtiö irtisanoo työntekijöitään  8.1.2015. Tivi. Viitattu 1.5.2015.
27. ↑  Lehto, Tero: Kysely: Google Drive on suosituin pilvipalvelu suomalaisilla työpaikoilla  12.3.2014. Tivi. Viitattu 1.5.2015.
28. ↑  Evernote Alexa.  Arkistoitu 7.5.2013. Viitattu 1.5.2015.
29. ↑  Mastin, Michelle: Evernote vs. OneNote: Note-Taking Apps Showdown  31.1.2012. PCworld.  Arkistoitu 18.4.2012. Viitattu 28.4.2012. (englanniksi)
30. ↑  Hartig, Ossian: Evernote-johtaja nostaa hintoja ja kiistää käyttäjien vakoilun  5.11.2014. Tivi. Viitattu 1.5.2015.

Aiheesta muualla
----------------

* Evernoten virallinen sivusto